送關景芬秘書赴山陽尉
作者：强至
朝代：宋

paragraphs: 峨冠初上童兒首，君已老成予輒友。
肺肝相照二十年，今日不殊前日厚。
紛紛共笑薄媚徒，對面論心回面否。
吁君意氣非昔粗，猶著青衫從吏部。
得官將尉古山陽，有藴無施州縣後。
山陽楚邑爲最雄，聒聒衆咻千萬口。
階庭聽命趨上官，守閣使臺靴日走。
舟車冗客來百須，政逐從違成好醜。
君才遇事有卷舒，公道當官膽如斗。
或時畏縮類懦夫，私請不容毫髮受。
往行素守裨長官，肯到縣廳同木偶。
頗聞彼俗殊東南，例重市門輕隴畝。
鹽商茗販白刃隨，切與椎埋破淵藪。
能聲自可博己知，懶趁庸兒媒左右。
吳江日暮山川愁，疏樹烟頭排敝帚。
北帆欲掛傾別觴，還有陰風吹散酒。
醒難爲別醉幾何，人世無時好分手。
知君此去忘故園，淮月楚雲惟我有。